На основу члана 20. став 1. тачка 2. и члана 32. став 1. тачка 6. Закона о локалној самоуправи („Службени гласник РС“, број 129/07, 83/14 – др. закон, 101/16 – др. закон и 47/18), члана 4. став 3. и члана 13. став 1. Закона о комуналним делатностима („Службени гласник РС“, број 88/11 и 104/16) и члана 37. став 1. тачка 6. Статута општине Инђија („Службени лист општине Инђија“, број 9/13 – пречишћен текст и 7/18),

Скупштина општине Инђија, на седници одржаној дана 05.новембра 2018. године донела је

**ОДЛУКУ**

**О УПРАВЉАЊУ ЈАВНИМ ПАРКИРАЛИШТИМА**

1. **ОПШТЕ ОДРЕДБЕ**

**Члан 1.**

Овом Одлуком се, у складу са законом, уређују и прописују услови и начин обављања комуналне делатности управљања јавним паркиралиштима на територији општине Инђија, права и обавезе вршиолаца комуналне делатности и корисника услуга, начин вршења надзора над њеним обављањем и друга питања од значаја за обављање ове делатности.

**Члан 2.**

Комунална делатност управљањe јавним паркиралиштама, у смислу ове одлуке, je услуга одржавања јавних паркиралишта и простора за паркирање на обележним местима (затворени и отворени простори), организација и вршење контроле и наплате паркирања, услуга уклањања непрописно паркираних, одбачених или остављених возила, премештање паркираних возила под условима прописаним законом, постављање уређаја којима се по налогу надлежног органа спречава одвожење возила, као и уклањање, премештање возила и постављање уређаја којима се спречава одвожење возила у случајевима предвиђеним овом одлуком, као и вршење наплате ових услуга.

**Члан 3.**

Комуналну делатности из члана 1. ове одлуке обавља Јавно предузеће за управљање путевима и паркиралиштима „Инђија пут“ Инђија, (у даљем тексту: Јавно предузеће).

**Члан 4.**

Јавна паркиралишта су, у смислу ове одлуке, јавне саобраћајне површине и посебни простори уређењи и означени за паркирање возила, који се састоје од једног или више паркинг места.

Паркинг место је, у смислу ове одлуке, означени део јавног паркиралишта искључиво намењен за паркирање једног возила.

Јавним паркиралиштем не сматрају се посебни простори за паркирање моторних возила који припадају одређеном објекту (пословни или стамбени објекат и др.), као и простори одређени за паркирање одређене врсте возила (такси стајалишта и др.).

**Члан 5.**

Општинска управа, Одељење надлежно за послове саобраћаја може за време јавних скупова, спортских, културних, уметничких и других манифестација и приредби, одредити да се и друге јавне површине користе за паркирање возила као повремена паркиралишта без накнаде.

**Члан 6.**

Јавна паркиралишта могу бити општа и посебна.

Општа паркиралишта, у смислу ове одлуке, су делови коловоза, тротоара или површине између коловоза и тротоара и друге површине посебно обележене за паркирање моторних возила.

Општа паркиралишта Решењем одређује Председник општине, на предлог Општинске управе, Одељења надлежног за послове саобраћаја.

Решењем из става 3. овог члана одређују се зоне паркирања и дозвољено време паркирања у тим зонама.

Посебна паркиралишта, у смислу ове одлуке, су објекти и површине уређени и изграђени за паркирање моторних возила са контролисаним уласком и изласком возила.

Контрола уласка и изласка возила са посебног паркиралишта врши се постављањем рампе и изградњом или постављањем објекта за наплату.

**Члан 7.**

Јавна паркиралишта обележавају се саобрaћајном сигнализацијом у складу са прописима о безбедности саобраћаја на путевима.

Јавна паркиралишта имају на видном месту истакнуто обавештење које садржи: зоне, начин паркирања и наплате, временско ограничење коришћења јавног паркиралишта и категорију моторних возила која се могу паркирати.

**Члан 8.**

О уређењу, опремању, одржавању, обележавању и организацији коришћења јавних паркиралишта стара се Јавно предузеће.

**Члан 9.**

Јавно предузеће је дужно да врши инвестиционо и текуће одржавање јавних паркиралишта, да се стара о одржавању чистоће на њима, као и да у зимском периоду уклања снег и лед са јавних паркиралишта.

1. **КОРИШЋЕЊЕ ЈАВНИХ ПАРКИРАЛИШТА**

**Члан 10.**

Јавна паркиралишта се користие за паркирање моторних возила правних лица, предузетника и физичких лица (у даљем тексту: корисник).

Корисником јавног паркиралишта, у смислу ове одлуке, сматра се возач или власник возила, ако возач није идентификован.

**Члан 11.**

Јавно предузеће је дужно да на јавном паркиралишту, у зависности од капацитета паркиралишта, одреди паркинг места за возила особа са инвалидитетом.

**Члан 12.**

Паркинг место за возила особа са инвалидитетом могу користити:

1. лица којима је решењем надлежног органа утврђено најмање 80% телесног

оштећења екстремитета битних за управљање возилом;

1. лица оболела од дистрофије, параплегије, квадриплегије и церебралне

парализе;

1. лица којима је решењем надлежног органа признато право на додатак за

помоћ и негу другог лица;

1. лица која за кретање користе инвалидска колица;
2. лица која имају оштећење вида најмање 90%;
3. ратни и мирнодопски војни инвалиди од I-IV групе инвалидности;
4. цивилни инвалиди рата од I-IV групе инвалидности;
5. лица на дијализи.

Право на коришћење посебно обележеног паркинг места за возила особа са инвалидитетом, на основу медицинске и друге документације, решењем утврђује Општинска управа, Одељење надлежно за послове социјалне заштите која и издаје налепницу, за означавање возила особа са инвалидитетом, односно члана његовог заједничког домаћинства.

Чланом заједничког домаћинства особе са инвалидитетом, у смислу става 2. овог члана сматра се брачни друг, деца, родитељи и старатељ.

Лица из става 1. овог члана бесплатно користе само обележена паркинг места за возила особа са инвалидитетом.

**Члан 13.**

Физичка лица, предузетници и правна лица (власници и закупци станова и пословног простора) могу јавна паркиралишта користити као повлашћени корисници, под условима које одреди Јавно предузеће.

Повлашћеним корисницима из става 1. овог члана Јавно предузеће издаје повлашћену паркинг карту.

Физичком лицу може се издати највише две повлашћење паркинг карте, а правном лицу и предузетнику највише три.

Повлашћену паркинг карту повлашћени корисник може користити искључиво за возило на локацији за коју је издата.

О повлашћеним корисницима Јавно предузеће води посебну евиденцију.

**Члан 14.**

Јавно предузеће може, под одређеним условима, одобрити резервацију на јавним паркиралиштима.

Под резервациојом паркинг места пoдразумева се коришћење одређеног посебно обележеног или уређеног паркинг места на јавним паркиралиштима, у временском периоду до годину дана, а најмање за један календарски месец.

Резервацију паркинг места на јавним паркиралиштима могу извршити, на основу поднетог захтева, правна лица и предузетници и то за локалцију у непосредној близини седишта подносиоца захтева.

Захтев за резервацију паркинг места садржи: предлог локације за резервацију паркинг места, број паркинг места за који се тражи резервација, као и време за које се тражи резервација.

Уз захтев за резервацију паркинг места правна лица и предузетници подносе доказ о регистрацији делатности.

Возила корисника резервисаног паркинг места је обележено посебном налепницом коју издаје Јавно предузеће.

**Члан 15.**

За паркирање возила хитне медицинске помоћи, службених возила Општинске управе, полиције, војске, ватрогасних возила, возила јавних и комуналних предузећа, када у току интервентних акција или у вршењу комуналних делатности користе јавна паркиралишта, не плаћа се услуга паркирања.

**Члан 16.**

Затворена паркиралишта се могу, изузетно, по одобрењу Општинске управе, Одељења надлежног за послове саобраћаја привремено користити за друге намене (за потребе аутошколе, забавних и спортских манифестација и др.).

**Члан 17.**

Паркирањем возила на паркинг месту, корисник прихвата услове прописане овом одлуком за коришћење јавног паркиралишта.

Јавно предузеће нема обавезу чувања возила и не сноси одговорност за оштећење или крађу возила.

**Члан 18.**

За коришћење јавног паркиралишта корисник је дужан да плати одговарајућу цену за одређено време коришћења, осим ако овом одлуком није другачије прописано.

Цена за коришћење јавног паркиралишта, за уклањање возила, постављање и уклањање уређаја којим се спречава одвожење возила, за започету интервенцију и за смештај и чување уклоњених возила, одређује се одлуком Надзорног одбора Јавног предузећа, на коју сагласност даје Председник општине.

**Члан 19.**

Корисник јавног паркиралишта обавезан је да:

1. купи паркинг карту, правилно унесе потребне податке и видљиво је истакне с унутрашње стране предњег ветробранског стакла возила или плати паркирање путем мобилног телефона, слањем SMS-а (поруке) са регистарским бројем возила на утврђени број телефона;

2. плати коришћење паркинг места према времену задржавања на начин прописан овом одлуком;

3. користи паркинг место у складу са саобраћајним знаком и другом вертикалном и хоризонталном сигнализацијом којом је означено паркинг место.

**III НАПЛАТА ПАРКИРАЊА**

**Члан 20.**

Корисник плаћа услугу коришћења јавног паркиралишта унапред, куповином паркинг карте или електронским путем.

Паркинг карта се може купити као сатна или као дневна карта.

Сатна паркинг карта важи за сваки започети сат, према утврђеном времену коришћења.

Дневна паркинг карта, купује се унапред на продајним местима и важи од времена означеног на купљеној и истакнутој карти, па до истог времена у првом следећем дану у коме се врши наплата паркирања.

Сатна односно дневна паркинг карта, важи искључиво у оквиру одређене зоне.

**Члан 21.**

Коришћење паркинг места одређених за возила особа са инвалидитетом, не плаћају корисници који на возилу имају видно истакнуту налепницу, односно одговарајућу ознаку особа са инвалидитетом.

**Члан 22.**

Корисник јавног паркиралишта се може определити да услугу паркирања користи по започетом сату или у дневном трајању, куповином и истицањем важеће, сатне или дневне карте, односно плаћањем услуге електронским путем.

Корисник који је паркирао возило на јавном паркиралишту, а није се определио за коришћење паркирања, на начин из става 1. овог члана, користи паркинг место под условима који важе за паркирање у дневном трајању и истом се издаје налог за плаћање дневне карте.

Корисник који користи услугу паркирања по започетом сату, истеком времена коришћења паркиралишта, уколико не продужи коришћење паркиралишта, наставиће коришћење паркинг места, под условима и на начин из става 2. овог члана.

**Члан 23.**

Контролу коришћења јавних паркиралишта врше овлашћени контролори Јавног предузећа, који имају службену легитимацију и носе службена одела.

Јавно предузеће издаје легитимацију и утврђује изглед службеног одела.

**Члан 24.**

Налог за плаћање дневне паркинг карте, издаје овлашћени контролор и уручује га кориснику.

Када контролор није у могућности да уручи налог кориснику, причвршћује га на возило, на предњем ветробранском стаклу.

Достављање налога за плаћање дневне карте на начин из става 2. овог члана, сматра се уредним а доцнијe оштећење или уништење налога нема утицај на ваљаност достављања и не одлаже плаћање дневне паркинг карте.

Сматра се да је корисник паркиралишта поступио по примљеном налогу, ако је платио дневну паркинг карту у року од осам дана од дана издавања, на начин назначен у налогу.

Ако корисник паркиралишта не поступи у складу са ставом 4. овог члана јавно предузеће ће покренути поступак наплате потраживања.

**IV ЗАБРАНЕ**

**Члан 25.**

На јавним паркиралиштима забрањено је:

1. паркирање возила супротно постављеном саобраћајном знаку, хоризонталној и вертикалној сигнализацији (паркирање на резервисаном паркинг месту, месту за возила особа са инвалидетом, ометање коришћење паркиралишта и др.);

2. паркирање возила које није регистровано, односно чијој регистрационој налепници је истекао рок важења;

3. остављање неисправног или хаварисаног возила, односно прикључног возила без сопственог погона;

4. паркирање возила које не припада категорији возила за које је паркиралиште намењено;

5. заузимање паркинг места постављањем ограда или сличних препрека, или на други начин ометање паркирања других возила;

6. коришћење јавних паркиралишта супротно њиховој намени (поправка возила, прање возила и сл. ) које доводи до прљања, оштећена или уништавања јавног паркиралишта;

7. коришћење паркинг места за продају робе;

**V УКЛАЊАЊЕ И ПРЕМЕШТАЊЕ ВОЗИЛА**

**Члан 26.**

Уклањање и премештање возила и постављање уређаја којим се спречава одвожење возила са јавних саобраћајних површина и јавних паркиралишта, као и са других јавних површина врши Јавно предузеће, које је дужно да обезбеди возило, опрему, запослене и ограђени простор за чување возила и дежурну службу за чување и издавање возила.

Напуштеним возилима, у смислу ове одлуке, сматрају се она возила на којима нема видних обележја о власништву и за које је према стању у коме се налазе очигледно да су напуштена као и возила за која познати власник није поступио по налогу за уклањање, а био је упозорен да ће се у случају да их сам не уклони, сматрати напуштеним.

**Члан 27.**

Потребу уклањања возила утврђује полицијски службеник, или комунални инспектор Општинске управе, Одељења надлежног за инспекцијеске послове (у даљем тексту: овлашћено лице), у оквиру надлежности одређене законом и подзаконским актима.

Полицијски службеник приликом уклањања возила поступа на начин прописан законом којим је уређена безбедност саобраћаја на путевима и подзаконским актима донетим на основу овог прописа.

Комунални инспектор приликом уклањања возила поступа на начин прописан законом којим је уређено обављање комуналних делатности и одлукама општине Инђија.

**Члан 28.**

Када је на јавном паркиралишту возило паркирано, односно остављено супротно забранама из члана 25. ове одлуке, или на месту на којем оно представља опасност или сметњу у саобраћају или кретању пешака, комунални инспектор наредиће решењем, да возач ако је присутан одмах уклони возило, под претњом принудног извршења.

Уколико се возач не налази на лицу места, комунални инспектор ће без саслушања странке, донети решење којим ће наложити да се возило уклони, у року који се може одредити и на минуте. Ово решење се лепи на возило, уз назначење дана и часа када је налепљено и тиме се сматра да је достављање уредно изршено, а доцније оштећење, уништење или уклањање овог решења не утиче на ваљаност достављања. .

Жалба против решења из става 1. и 2. овог члана не одлаже извршење.

Комунални инспектор поступиће на начин одређен у ставу 1. и 2. овог члана и у другим случајевима када утврди да се омета вршење комуналне услуге или коришћење комуналних објеката остављањем возила, када на месту на коме је дозвољено заустављање и паркирање возила затекне одбачено возило, као и када је возило заустављено или паркирано противно одредбама ове и других одлука општине Инђија.

**Члан 29.**

Комунални инспектор издаће налог за премештање возила у случајевима када возило није непрописно заустављено или паркирано, ако то налаже потреба:

1. обављања хитних интервенција на комуналним објектима или несметаног обављања комуналне делатности,

2. ослобађања површине јавне намене за организовање културних, спортских и других манифестација и

3. отклањања последица од елементарних непогода.

На основу налога из става 1. овог члана, Јавно предузеће ће извршити премештање возила без плаћања накнаде, односно у случају наведеном у ставу 1. тачка 2. овог члана, о трошку организатора манифестације.

**Члан 30.**

Уколико полицијски службеник или инспекцијски орган у контроли саобраћаја путем видео надзора или фото записа утврди да је возило паркирано или заустављено супротно одредбама Закона о основама безбедности саобраћаја, донеће решење у електронској форми којим ће наложити принудно уклањање возила у року који не може бити краћи од једног минута. Решење се доставља лицу које обавља уклањање возила које решење поставља на видно место возила и тиме се сматра да је исто уручено.

**Члан 31.**

Уколико корисник, у року одређеном решењем из члана 28. и члана 30. ове одлуке не уклони возило, овлашћено лице ће то констатовати и наложити спровођење принудног извршења уклањањем путем специјалног возила или постављањем уређаја којим се спречава одвожење возила – блокирање возила.

Уклањање возила почиње од тренутка кад се возило за уклањање или блокирање заустави поред возила које се уклања или блокира и траје до извршења блокирања или до почетка превожења.

Приликом блокирања возила Јавно предузеће је дужно да на предње ветробранско стакло залепи налепницу са обавештењем о извршеном блокирању возила.

Превожење почиње покретањем специјалног возила са места извршења.

Уклањање и блокирање возила ће се обуставити у случају да корисник непрописно паркираног и заустављеног возила дође у току покушаја уклањања односно блокирања и уколико плати паушални износ накнаде који је утврђен актом Надзорног одбора Јавног предузећа, из члана 18. став 2. ове одлуке.

Уз налог за уклањање возила, овлашћено лице прилаже фотографију возила са места прекршаја и записник о стању возила пре уклањања.

Овлашћено лице дужно је да присуствује уклањању возила.

Јавно предузеће не одговара за штету коју проузрукује корисник покретањем блокираног возила.

**Члан 32.**

Јавно предузеће уклоњено возило одвози до места чувања, односно простора који је, одлуком Надзорног одбора Јавног предузећа одређен за ту намену (у даљем тексту: депо).

Јавно предузеће је дужно да омогући плаћање трошкова и преузимање возила сваког дана у времену од 7.00 до 22.00 часа.

**Члан 33.**

Корисник је дужан да приликом преузимања возила плати трошкове уклањања и трошкове складиштења и чувања возила.

Трошкови складиштења и чувања возила обрачунавају се за сваки започети сат по протеку 24 часа од пријема возила у депо.

Уклоњено возило, корисник је дужан да преузме од Јавног предузећа, најдуже у року од 180 дана.

По истеку рока од 180 дана, Јавно предузеће има право да возило које није преузето у наведеном року, прода путем јавне продаје.

Поступање, услови и начин јавне продаје утврдиће се посебним актом Скупштине општине.

Јавно предузеће има право да из постигнуте цене за продају возила, надокнади трошкове одношења, лежарине и друге доспеле трошкове.

**Члан 34.**

Корисник може преузети уклоњено возило уколико достави доказ да је он власник возила или од власника овлашћени корисник и да је у целости испунио обавезу из члана 33. став 1. ове одлуке.

О преузимању возила се сачињава записник у два примерка, од којих један примерак задржава Јавно предузеће, а један се уручује кориснику.

**Члан 35.**

Јавно предузеће је дужно да надокнади штету проузроковану уклањањем, премештањем и чувањем возила.

Јавно предузеће не сноси одговорност за евентуална оштећења хаварисаног или одбаченог возила, уколико је возило у таквом стању да га је немогуће уклонити без оштећења.

Јавно предузеће је дужно да пре уклањања возила документује видљива оштећења на возилу.

**Члан 36.**

Једном годишње се, на интернет страници општине Инђија, објављује анкета путем које корисници комуналне услуге, могу да се изјасне о квалитету пружања комуналне услуге.

**VI НАДЗОР**

**Члан 37.**

Надзор над спровођењем ове одлуке врши Општинска управа – Одељење надлежно за послове саобраћаја.

Послове инспекцијског надзора над применом ове одлуке и аката донетих на основу ове одлуке, као и над обављањем комуналне делатности, врши Одељење за инспекцијске послове, преко комуналног инспектора.

**VII КАЗНЕНЕ ОДРЕДБЕ**

**Члан 38.**

Новчаном казном у износу од 150.000 динара казниће се Јавно предузеће ако:

1. се не стара о уређењу, опремању, одржавању, обележавању и

организацији коришћења јавних паркиралишта (члан 8.);

1. не поступи у складу са одредбама члана 9. ове одлуке;
2. на јавним паркиралиштима не одреди паркинг места за возила

особа са инвалидитетом (члан 11.).

1. ако поступи супротно члану 32. став 2.

За прекршај из става 1. овог члана казниће се новчаном казном од

25.000 одговорно лице у Јавном предузећу.

**Члан 39.**

Новчаном казном у износу од од 30.000,00 динара казниће се за прекршај предузеће или друго правно лице ако поступа супротно одредбама члана 25. ове Одлуке.

За прекршај из става 1. овог члана казниће се новчаном казном од

5000 динара одговорно лице у правном лицу.

За прекршај из става 1. овог члана казниће се предузетник новчаном казном у износу од 15.000 динара.

За прекршај из става 1. овог члана казниће се физичко лице новчаном казном од 5.000 динара.

**Члан 40.**

Новчаном казном од 5.000 динара, казниће се за прекршај контролор уколико не носи службено одело и службену легитимацију (члан 23. став 1.).

**VIII ЗАВРШНЕ ОДРЕДБЕ**

**Члан 41.**

Даном ступања на снагу ове Одлуке, престаје да важи Одлука о јавним просторима за паркирање („Службени лист општине Инђија“, број 22/16).

**Члан 42.**

Ова одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број:352-561/2018-I Председник,**

**Дана:05.новембра 2018.године**

**И н ђ и ј а Милан Предојевић**

**О б р а з л о ж е њ е**

Правни основ за доношење Oдлуке о управљању јавним паркиралиштима садржан је у члану 20. став 1. тачка 2. и члану 32. став 1. тачка 6. Закона о локалној самоуправи („Службени гласник РС“, број 129/07, 83/14 – др. закон, 101/16 – др. закон и 47/18), члану 4. став 3. и члану 13. став 1. Закона о комуналним делатностима („Службени гласник РС“, број 88/11 и 104/16) и члану 37. став 1. тачка 6. Статута општине Инђија („Службени лист општине Инђија“, број 9/13 – пречишћен текст и 7/18),

Чланом 20 став 1. тачка 2. Закона о локалној самоуправи прописана је надлежност општине да уређује и обезбеђује обављање и развој комуналних делатности, а чланом 31. став 1. тачка 6. истог закона одређено је да Скупштина општине доноси прописе и друге опште акте.

Чланом 4. став 3. Закона о комуналним делатностима прописано је да општина уређује у складу са законом, услове обављања комуналних делатности, права и обавезе корисника комуналних услуга, обим и квалитет комуналних услуга и начин вршења надзора над обављањем комуналних делатности, а чланом 13. став 1. утврђена је надлежност Скупштине општине да одлукама пропише начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији, укључујући и начин плаћања цене комуналне услуге, начин вршења контроле коришћења и наплате комуналне услуге и овлашћења вршиоца комуналне делатности у вршењу контроле и мере које су контролори овлашћени да предузимају.

Чланом 37. став 1. тачка 6. Статута општине Инђија регулисано је да Скупштина општине доноси прописе и друге опште акте.

Изради Одлуке о управљању јавним паркиралиштима приступило се ради усаглашавања са Законом о комуналним делатности и на иницијативу Јавног предузећа за управљање путевима и паркиралиштима „Инђија пут“ Инђија од 11.10. 2018. године.

Одлука о управљању јавним паркиралиштима има укупно 42 члана који су систематизовани у 8 глава.

Глава I Опште одредбе, члан од 1-9,

Глава II Коришћење јавних паркиралишта, члан 10-19,

Глава III Наплата паркирања, члан 20-24,

Глава IV Забране, члан 25,

Глава VУклањање и премештање возила, члан 26-36,

Глава VI Надзор, члан 37,

Глава VII Казнене одредбе члан 38-40

Глава VIII Завршне одредбе, члан 41-42.

У Глави I чланом 2. одлуке дефинише се комунална делатности управљања јавним паркиралиштима, као комунална услуга одржавања јавних паркиралишта и простора за паркирање на обележним местима (затворени и отворени простори), организација и вршење контроле и наплате паркирања, услуга уклањања непрописно паркираних, одбачених или остављених возила, премештање паркираних возила под условима прописаним законом, постављање уређаја којима се по налогу надлежног органа спречава одвожење возила, као и уклањање, премештање возила и постављање уређаја којима се спречава одвожење возила у случајевима предвиђеним овом одлуком, као и вршење наплате ових услуга. Чланом 3. регулисано је да комуналну делатност управљања јавним паркиралиштима обавља Јавно предузеће за управљање путевима и паркиралиштима „Инђија пут“ Инђија, које је дужно да се стара о уређењу, опремању, одржавању, обележавању и организацији коришћења јавних паркиралишта, као и да врши инвестиционо и текуће одржавање јавних паркиралиште.

Регулисано је шта се сматра јавним паркиралиштем као и и да јавна паркиралишта могу бити општа и посебна. Да општа паркиралишта решењем одређује Председник општине.

У глави II регулисано је да се корисником јавног паркиралишта, сматра возач или власник возила уколико возач није идентификован. Јавно предузеће је у обавези да у зависности од капацитета паркиралишта одреди паркинг места за возила особа са инвалидитетом, а чланом 12. регулисана је врста и степен инвалидитета који омогућава одређеним категоријама инвалида добијање налепнице за означавање возила особа са инвалидитетом.

Чланом 13. 14. регулисано је коришћење јавних паркиралишта од стране повлашћених корисника и услови и начин резервације на јавним паркиралиштима. Чланом 15. одлуке таксативно су одређена возила која не плаћају коришћење јавних паркиралишта, чланом 17. регулисано је да корисник паркирањем возила на паркинг месту прихвата услове прописане овом одлуком за паркирање, а чланом 18 дефинисао је да услугу паркирања корисник мора да плати одређену цену.

Члановим 20 – 24 у Глави III, регулише се да корисник плаћа услугу коришћења јавног паркиралишта унапред, куповином паркинг карте или електронским путем слањем SMS поруке, а да карта може бити сатна или дневна, за коју се корисник опредељује заузимањем паркинг места. Остале одредбе ближе дефинишу шта се сматра сатном а шта дневном картом, као и поступање контролора у ситуацијама када корисник није платио коришћење паркинга или није продужио коришћење паркинг места по истеку времена коришћења за који је платио.

У глави IV, чланом 26, таксативно су побројане радње које представљају забрану за кориснике јавних паркиралишта.

Главом VУклањање и премештање возила, детаљно је дефинисано поступање овлашћених лица (полицијских службеника и комуналног инспектора), у случају паркирања и остављања возила супротно важећим прописима. Дефинисано је да налог за уклањање возила може дати полицијски службеник или комунални инспктор, свако у оквиру своје надлежности. Да се возило уклања специјалних возилом и да је предузеће дужно да обезбеди возило, опрему, запослене и ограђени простор за чување возила и дежурну службу за чување и издавање возила.

Дефинисано је шта се сматра покушајем уклањања односно блокирања возила.

Даље је дефинисано да корисник може возило преузети уколико плати трошкове уклањања и трошкове складиштења и чувања возила.

Опредељен је рок за преузимање возила и то тако да је корисник, возило може преузети најдуже у року од 180 дана, а да након тог рока уколико корисник не преузме возило Јавно предузеће може да изврши продају возила путем јавне продаје и да се из износа добијеног продајом намири за трошкове уклањања, чувања и лежарине, као и других доспелих потраживања.

Дефинисана је обавеза Јавног предузећа да омогући плаћање трошкове уклањања и преузимања возила сваког дана у времену од 7.00 до 22.00 сата.

Такође је дефинисано да се једном годишње, на интернет страници општине Инђија, објављује анкета путем које корисници комуналне услуге, могу да се изјасне о квалитету пружања комуналне услуге.

Главом VI дефинисано је да надзор над спровођењем одлуке врши Општинска управа, Одељење надлежно за послове саобраћаја, а да инспекцијски надзор врши Одељење надлежно за инсекцијске послове преко комуналних инспектора.

У Глави VII предвиђени су прекршаји и висина наовчаних казни, која се одређује у фиксном износу.

У Глави VIII Завршне одредбе, уређено је ступање на снагу Одлуке.

Имајући у виду напред наведено, предлаже се Скупштини општине Инђија да Одлуку о управљању јавним паркиралиштима, усвоји у тексту како је дат у материјалу.

Одељење за правне и скупштинске послове

**ПРЕДЛОГ**

**ОДЛУКА**

**О УПРАВЉАЊУ ЈАВНИМ ПАРКИРАЛИШТИМА**

**Предлагач: Општинско веће**

**Обрађивач: Општинска управа**

**Доноси: Скупштина општине Инђија**

**Инђија, 2018**